PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Euroopan yhteisön ja Marokon kuningaskunnan välinen kalastuskumppanuussopimus tuli voimaan 28. helmikuuta 2007. Viimeisin sopimuksen täytäntöönpanopöytäkirja tuli voimaan 15. heinäkuuta 2014, ja sen voimassaolo päättyi 14. heinäkuuta 2018. Yleisemmin ottaen nykyinen kumppanuussopimus on osa unionin ja Marokon välisiä suhteita, jotka perustuvat vuonna 2000 voimaan tulleeseen Euroopan yhteisöjen ja niiden jäsenvaltioiden sekä Marokon kuningaskunnan välisestä assosiaatiosta tehtyyn Euro–Välimeri-sopimukseen. Sopimuksen tavoitteena on varmistaa kalavarojen moitteeton hoito ja kestävyys ekologiselta, taloudelliselta ja sosiaaliselta kannalta.

Komissio kävi neuvoston hyväksymien neuvotteluohjeiden perusteella neuvotteluja Marokon hallituksen kanssa Euroopan yhteisön ja Marokon kuningaskunnan välisen kalastuskumppanuussopimuksen muuttamisesta ja sopimuksen uuden täytäntöönpanopöytäkirjan tekemisestä.

Näissä neuvotteluissa otettiin, ja neuvotteluihin perustuvissa säädöksissä otetaan, kaikilta osin huomioon Euroopan unionin tuomioistuimen 27. helmikuuta 2018 asiassa C-266/16 antama tuomio, jonka mukaan kalastussopimusta ja sen pöytäkirjaa ei sovelleta Länsi-Saharan alueen lähivesiin. Ottaen huomioon unionin tuomioistuimen tuomiossa esitetyt seikat kyseinen alue ja sen lähivedet on molempien osapuolten toiveiden mukaisesti kuitenkin neuvotteluissa voitu sisällyttää kalastuskumppanuuteen useista eri syistä. Ensinnäkin taloudelliselta näkökannalta on tärkeää, että unionin laivasto harjoittaa kalastustoimintaa, myös näillä vesillä, oikeudellisesti turvatussa ympäristössä, jonka maantieteellinen soveltamisala on selkeästi määritelty. Lisäksi on tarkoitus, että kyseinen alue ja sen väestö hyötyvät sopimuksesta koituvista taloudellisista ja sosiaalisista hyödyistä suhteutettuna kalastustoimintaan, erityisesti EU:n laivaston saaliiden purkamisten, merimiesten palvelukseenoton, investointien ja kalastussopimuksen pöytäkirjassa määrätyn taloudellisen korvauksen mahdollistamien, kyseistä alaa tukevien muiden toimien välityksellä. Lisäksi on huomattava, että Marokon kuningaskunta, joka vastaa tämän alueen (ainakin sen suurimman osan) hallinnosta, on ainoa taho, jonka kanssa tällainen sopimus voidaan tehdä, koska mikään muu taho ei voi taata kyseisten kalavarojen hyödyntämisen kestävyyttä sekä Länsi-Saharan aluetta ja sen väestöä hyödyttävien alakohtaisen tuen varojen hallinnointia ja seurantaa.

Lisäksi uutta sopimusta ja uutta pöytäkirjaa koskeva ehdotus noudattaa kaikilta osin kansainvälistä ja unionin oikeutta. Unioni on johdonmukaisesti sitoutunut Länsi-Saharaa koskevan riidan ratkaisuun ja tukee YK:n pääsihteerin ja hänen henkilökohtaisen lähettiläänsä pyrkimyksiä auttaa osapuolia pääsemään oikeudenmukaiseen, pysyvään ja keskinäisesti hyväksyttävissä olevaan poliittiseen ratkaisuun. Tältä osin ehdotukseen liitetyssä kirjeenvaihdossa muistutetaan mieliin Länsi-Saharaa koskeva unionin kanta.

Tekstit, joista neuvottelijat ovat päässeet sopimukseen useiden neuvotteluistuntojen jälkeen, sisältävät itse sopimuksen, jolla perustetaan Euroopan unionin ja Marokon kuningaskunnan välinen kestävää kalastusta koskeva kumppanuus, jäljempänä ’kalastussopimus’, ja jolla korvataan vuoden 2007 sopimus, sekä uuden täytäntöönpanopöytäkirjan, liitteen ja lisäykset samoin kuin kirjeenvaihdon. Nämä tekstit parafoitiin 24. heinäkuuta 2018.

Pöytäkirja on voimassa neljä vuotta sen 16 artiklassa määritellystä soveltamisen alkamispäivästä. Uudella kalastussopimuksella kumotaan Euroopan yhteisön ja Marokon kuningaskunnan välinen kalastuskumppanuussopimus, joka tuli voimaan 28. helmikuuta 2007. Sopimuksessa määrätään mahdollisuudesta soveltaa sitä väliaikaisesti ennen sopimuksen tekemistä. Ei kuitenkaan pidetä tarpeellisena ehdottaa tällaista väliaikaista soveltamista. Uuden sopimuksen tavoitteena on kuvastaa vuoden 2009 uudistuksen periaatteita: hyvä hallintotapa kalastuksen ja kestävän kehityksen alalla, ihmisoikeuksien kunnioittaminen, avoimuus ja syrjimättömyys. Sopimusta on myös muutettava, jotta voidaan noudattaa tuomioistuimen 27. helmikuuta 2018 antamaa tuomiota ja luoda oikeusperusta sopimuksen soveltamiselle Länsi-Saharan alueen lähivesillä.

Neuvotteluohjeiden mukaisesti kalastussopimus tarjoaa sosioekonomisten hyötyjen tasapuoliseen maantieteelliseen jakautumiseen suhteutettuna kalastustoimintaan liittyvät takeet. Kyseiset hyödyt koituvat sopimuksen mukaisen taloudellisen korvauksen kokonaismäärän käytöstä (toisin sanoen alueelle pääsystä maksettava taloudellinen korvaus, alakohtaiseen tukeen tarkoitettu taloudellinen korvaus ja alusten omistajien suorittamat maksut). Näihin takeisiin kuuluu erityisesti tällaisten varojen jakamisen ja käytön seuranta, josta erityisesti vastaa sopimuksella perustettu sekakomitea. Molemmat osapuolet ovat edustettuina sekakomiteassa. Lisäksi Marokon on nykyisten määräysten mukaan raportoitava tämän sopimuksen nojalla toteutetuista toimista säännöllisesti.

Lisäksi tämän ehdotuksen ohessa esitetään komission yksiköiden valmisteluasiakirja, jossa arvioidaan Euroopan unionin ja Marokon kuningaskunnan välisestä kestävää kalastusta koskevasta kumppanuussopimuksesta ja sen täytäntöönpanopöytäkirjasta Länsi-Saharan väestölle koituvia hyötyjä ja kerrotaan kyseisen väestöryhmän kuulemisesta. Kyseinen kertomus sisältää arvion kalastussopimuksen ja sen pöytäkirjan mahdollisista vaikutuksista kestävään kehitykseen, erityisesti siltä osin, mitä vaikutuksia kyseiseen väestöryhmään ja kyseisten alueiden luonnonvarojen hyödyntämiseen kohdistuu, sekä yhteenvedon neuvotteluista, joita on käyty näiden väestöryhmien kanssa sellaisten neuvotteluohjeiden mukaisesti, joissa näiden ryhmien osallistuminen kalastussopimuksen uusimiseen on katsottu ratkaisevan tärkeäksi tekijäksi.

•Yhdenmukaisuus muiden alaa koskevien politiikkojen säännösten kanssa

Kalastussopimuksen ja sen uuden pöytäkirjan päätavoitteena on harjoittaa kumppanuuden avulla kestävää kalastusta ja tarjota kalastusmahdollisuuksia unionin aluksille kalastussopimuksessa määritellyllä kalastusalueella. Tarjotut mahdollisuudet perustuvat parhaisiin käytettävissä oleviin tieteellisiin lausuntoihin ja laajasti vaeltavien kantojen osalta noudattavat Kansainvälisen Atlantin tonnikalojen suojelukomission (ICCAT) suosituksia. Uudessa pöytäkirjassa otetaan huomioon aiemman pöytäkirjan (2014–2018) arvioinnin tulokset ja ennakoiva arviointi siitä, onko uuden pöytäkirjan tekeminen tarpeen. Molemmat arvioinnit teetettiin ulkopuolisilla asiantuntijoilla. Pöytäkirjan myötä Euroopan unioni ja Marokon kuningaskunta voivat myös vahvistaa kumppanuuttaan vastuuntuntoisen kalastuksen edistämiseksi kalastusalueella ja tukeakseen Marokon kuningaskunnan pyrkimyksiä kehittää sinistä talouttaan. Nämä seikat vastaavat yhteisen kalastuspolitiikan tavoitteita ja velvoitteita.

Pöytäkirjassa määrätään 128 aluksen kalastusmahdollisuuksista kuudessa luokassa:

– kaksi pohjoisen alueen perinteisen pienimuotoisen kalastuksen luokkaa: pelaginen nuottakalastus ja pohjasiimakalastus,

– eteläisen alueen perinteinen pienimuotoinen vapa- ja siimakalastus,

– eteläisen alueen pohjatrooli- ja pohjasiimakalastus,

– tonnikalan perinteinen pienimuotoinen vapakalastus,